text: La Generalitat es compromet a la construcció de l'hospital Ernest Lluch en un termini de cinc anys - Cerdanyola al dia
  La Generalitat es compromet a la construcció de l'hospital Ernest Lluch en un termini de cinc anys
  Redacció18 de desembre de 20205min0
  Alva Vergés
  El Departament de Salut ha anunciat aquesta tarda la construcció d'un nou hospital de proximitat, el reclamat Ernest Lluch -projectat des del 2006-, per "donar resposta a les necessitats actuals i futures d'envelliment de la població del territori i acompanyament a un nombre cada cop més creixent de malalts crònics". El cost estimat del projecte és d'uns 50 milions d'euros en 5 anys i la gestió dependrà de l'Hospital Parc Taulí de Sabadell. És previst que el nou centre s'ubiqui als terrenys de l'antiga fàbrica Redosa, al terme de Montcada i Reixac, al límit dels termes municipals de Ripollet i Cerdanyola.
  A finals del 2019 els alcaldes de Cerdanyola, Carlos Cordón, Montcada i Reixac, Laura Campos, Ripollet, José Mª Osuna, Barberà, Xavier Garcés; i Badia, Eva Menor, reclamaven un compromís públic de la Generalitat per fer realitat la construcció de l'hospital Ernest Lluch per atendre una població de més de 200.000 habitants que pateix una situació sanitària insostenible. De moment Cordón prefereix no fer declaracions al respecte: "Hem quedat amb la resta d'alcaldes en no fer declaracions fins tenir les pluges controlades".
  El centre projectat és el d'un hospital innovador amb treball multidisciplinari i amb una atenció integral que, a més, acostarà a la ciutadania els dispositius adequats de seguiment domiciliari. La nova infraestructura es dotarà de gabinets d'alta resolució en atenció ambulatòria especialitzada i de proves diagnòstiques de proximitat, així com cirurgia ambulatòria. L'equipament del nou hospital està dissenyat per prestar serveis a patologies més prevalents i de complexitat baixa i moderada. El centre es proveirà de consultes externes, de capacitat per fer proves diagnòstiques i de quiròfans. En definitiva, un nou hospital interdisciplinari basat en un model d'atenció integral de les persones.
  La construcció del nou hospital garantirà una cobertura assistencial més àmplia en un de les regions –l'àmbit sanitari Metropolità Nord- amb més densitat de població de tot Catalunya, i que requereix amb més urgència un nou centre sanitari.
  previousLes inundacions a Cerdanyola provoquen ja 82 trucades al 112
  nextL'Ajuntament posa a disposició del comerç, els serveis i l'hostaleria tiquets de 30 minuts addicionals d'aparcament en zona blava